Kull avventura hija bżonjuża fil-ħajja ta' kull persuna. Hawn min jidħol għaliha b'ruħu u ġismu u hawn min mhux tant avventuruż. Dan l-aħħar sirt naf b'koppja li xi xhur ilu bdew avventura twila għal sena sħiħa. Dan għaliex telqu minn Malta u qed iduru diversi pajjiżi madwar id-dinja. Qed nirreferi għall-koppja żagħżugħa Nadia Grech u Ryan Darmanin. Nadia għandha 32 sena, minn Marsaskala u taħdem bħala Business Development and Relationship Manager. Il-passatempi tagħha huma l-fotografija, tqatta' l-ħin mal-annimali, tipparteċipa fid-drama lokali kemm palk kif ukoll televiżjoni, il-kċina billi tesperimenta u toħloq riċetti ġodda, u l-aħħar u mhux l-inqas tivvjaġġa madwar id-dinja. Min-naħa tiegħu Ryan għandu 33 sena, jaħdem bħala Engineering Technician u bħala passatempi jħobb kull tip ta' mountain biking, isuq kull tip ta' muturi, iħobb jivvjaġġa biex jara landscapes differenti u jiltaqa' ma' nies differenti u dan l-aħħar sar intiż fuq videography u video editing. Flimkien ħolqu proġett Treading Trails li twaqqaf f'Ġunju 2017. Bħala koppja Maltija mimlija enerġija u għatx sħiħ għall-avventura, u kulturi ġodda, l-għan tagħhom huwa li jħeġġu lill-Maltin u lill-barranin biex isiru aktar konxji ta' dak li jinsab fl-ivvjaġġar u li kull ħolma tinsab dejjem qrib, b'determinazzjoni u b'passjoni. Fil-fatt Nadia u Ryan telqu minn Malta fit-23 ta' Ottubru 2018 u t-tir huwa li jagħmlu 12-il xahar. "Bħala finanzi 96% tal-ispejjeż ħarġu minn butna, il-bqija ksibna għajnuna minn għand Go&Fun Green Energy Drink Malta u Gordon's Moto Centre, u ta' dan nirringrazzjawhom ħafna għax kull għajnuna waqt din l-esperjenza tgħodd immens," stqarrew miegħi. Skoprejt li din ma kinitx l-ewwel avventura barra minn xtutna tagħhom. Dan għaliex f'Diċembru 2017 kienu marru erba' ġimgħat in-Nepal biex iduqu ftit mis-sbuħija tal-Himalaya li huma l-ikbar muntanji tad-dinja. Hemmhekk qattgħu għaxart ijiem trekking u jorqdu ġo għarix fl-irħula żgħar tal-muntanji. In-Nepal krew ukoll mutur għal ġimgħa u bdew iduru diversi postijiet ta' interess. F'April 2018 kienu marru ġimgħa Sqallija overland bil-mutur tagħhom. L-avventura li qed jagħmlu bħalissa wara li telqu minn Malta f'Ottubru li għadda bdiet fl-Amerka Ċentrali u l-Amerka Latina fuq mutur li jibda minn Texas (US) u jispiċċa l-Arġentina (Ushuaia). Xtaqt inkun naf aktar dwar it-tip ta' mutur li qed juża'. "Il-mutur li xtrajna minn El Paso Texas (USA) huwa Suzuki VStrom 650, l-istess mudell li għandna bħalu Malta. Għalhekk xtrajna l-istess mudell; Ryan għandu iktar esperjenza fuqu, kemm bħala sewqan u bħala tiswija, kif ukoll ħadna xi extras minn ta' Malta u poġġejniehom fuq dan il-mutur li xtrajna minn Texas. Il-mutur huwa meqjus bħala adventure bike fejn wieħed jista' jsuq bih kemm fit-toroq, kif ukoll f'passaġġi mħux asfaltati. Qbadna ajruplan għat-Turkija, irqadna lejl it-Turkija mbagħad qbadna ajruplan dirett għal Houston Texas. Minn hemm qbadna xarabank ta' 13-il siegħa u morna El Paso biex niġbru l-mutur. Tlaqna fit-23 ta' Ottubru 2018 minn Malta u wasalna Texas, El Paso jumejn wara. Minn El Paso, Texas (sebat ijiem wara) wara dħalna l-Messiku bil-mutur li xtrajna," spjegawli Nadia u Ryan. Ixxurtjati li twelidna f'Malta u ma nesperjenzawx fatturi miżeri Minn informazzjoni li ksibt qabel din l-intervista, Treading Trails se jkollu rwol attiv matul dawn ix-xhur li ġejjin. Fit-triq Ryan qed jieħu ħsieb l-aspetti tekniċi u rkib, filwaqt li Nadia qed tgħin fin-navigazzjoni lejn id-destinazzjoni ppjanata. F'kull pajjiż li qed iżuru, it-tim jiżgura li jieħu kemm jista' jkun kultura. Dan isir billi jaħdmu u jgħixu wkoll man-nies tal-lokal waqt li jkunu qed iżuru pajsaġġi, in-natura u wkoll l-annimali slavaġ kemm fuq kif ukoll barra mill-mogħdija. Fost diversi postijiet oħra żaru l-Messiku, il-Guatemala, l-Honduras u Nicaraga. Minn dak li nnutaw s'issa raw kemm aħna xxurtjati li twelidna f'Malta u ma nesperjenzawx ċerti fatturi miżeri. Sintendi din l-avventura mhix dejjem ward u żahar u l-affarijiet mhux dejjem imorru kif jippjanawhom. Mhux darba jew tnejn li kellhom problemi minuri bil-mutur, jew tilfu r-rotta u minnufih tara lil xi ħadd minn tal-lokal, jew xi pulizija jew suldati jippruvaw jgħinuhom. "Il-qalb tajba ta’ dawn in-nies hija wisq kbira u turist jippruvaw jieħdu ħsiebu kemm jistgħu. Esperjenza bħal din tittestjalek il-paċenzja u l-limitazzjonijiet tiegħek, tgħallmek taffaċċja sfidi differenti waqt li ssib soluzzjonijiet immedjatement. Permezz ta’ dan inħossuna li qed nikbru mentalment u personalment," sostnew miegħi. Meta telqu minn Malta, u waslu l-Amerka rikbu xarabank għal 13-il siegħa biex waslu El Paso, Texas biex jiġbru l-mutur Suzuki V-Strom 650 bl-extras għall-vjaġġ li nxtara online ftit xhur qabel it-tluq tat-tim. Huwa vitali li wieħed jinnota li l-koppja għandha l-istess mudell ta’ mutur f’Malta u għalhekk kisbet esperjenza estensiva b’tali mudell. Wara r-riċerka u l-konsultazzjoni nstab li kien il-mudell ideali għal din l-avventura; komdu u affidabbli għal toroq twal, fuq toroq faċli u wkoll fuq terren mhux daqshekk komdu. Ix-xiri tal-mutur minn Texas jipprovdi aċċess aktar faċli mill-fruntieri tal-Istati Uniti u l-Amerka t’Isfel peress li se jkollu pjanċi tal-Istati Uniti. B’hekk staqsejthom meta tispiċċa l-avventura x’se jiġri minn dan il-mutur. Fil-fatt ikkonfermaw miegħi li l-pjan huwa li dan il-mutur jinbiegħ l-Arġentina lil nies li għandhom skop li jagħmlu avventura simili bħal tagħhom. Qed jivvjaġġaw b’mutur u qed ikunu esposti għall-elementi tan-natura kollha Il-vjaġġ kollu se jieħu madwar 12-il xahar. It-temp kien fattur importanti biex jiġi deċiż fejn u meta bdew dan il-vjaġġ. Ħallejt f’idejhom sabiex jelaboraw aktar. "Qabel tlaqna għal dan il-vjaġġ ħejjejna ruħna għal ħafna riċerka. B’kollox din ħadet madwar 10 xhur. It-temp kien fattur kbir biex naraw minn fejn għandna nibdew u nispiċċaw. Iddeċidejna li nibdew mill-Messiku u nsuqu għall-Amerka Ċentrali u nibqgħu nizlin l-Amerka t’Isfel għaliex f’dan iż-żmien li se nkunu qed nsuqu aħna fix-xhur ippjanati fil-pajjizi speċifikati, se niltaqgħu ma’ temp sabiħ b’inqas ċans ta’ xita u maltempati. Billi se nivvjaġġaw b’mutur aħna se nkunu esposti għall-elementi tan-natura, kif ukoll se nġorru l-affarijiet personali tagħna u l-apparat. B’hekk irridu noqogħdu attenti li nevitaw fatturi li jpoġġuna f’riskji li nweġġgħu aħna, li jillimitaw vjaġġi minn post għall-ieħor, kif ukoll irridu nagħmlu ċert li l-mutur nieħdu ħsiebu għaliex dan qiegħed iservi għal par saqajn oħra – mingħajru ma nagħmlu xejn. Il-vjaġġ se jkun hekk: il-Messiku, il-Gwatemala, il-Honduras Nicaragua, Costa Rica, il-Panama, il-Kolombja, l-Ekwador, il-Perù, il-Bolivja, il-Paragwaj, il-Brażil, l-Arġentina, iċ-Ċilì u nerġgħu l-Argentina. Fl-ewwel ġimgħa konna El Paso, Texas biex inkunu nistgħu nissetiljaw l-affarijiet tal-mutur. Wara dan inżilna l-Messiku fejn għamilna sitt ġimgħat nivvjaġġaw minn post għall-ieħor. Wara morna ġimagħtejn il-Gwatemala, għamilna 11-il ġurnata l-Honduras u bħalissa qed inkomplu bil-vjaġġi tagħna." Minbarra l-ħwejjeġ, bħala affarijiet essenzjali magħhom qed ikollhom drone, adventure camera, dslr, first-aid kit, u laptop. Sintenti dan l-apparat u l-laptop ikunu l-ħin kollu fuqhom f’post speċjali fuq il-mutur biex jevitaw li jinkisru f’każ li jkollhom xi aċċident. Wieħed jista’ jsewgi r-ritratti u l-videos fuq il-paġna tagħhom https://www.facebook.com/treadingtrails/ Ta’ min jgħid ukoll li matul il-vjaġġ Nadia u Ryan ħasbu li jikkontribwixxu b’mod filantropiku fir-reġjuni tal-Ekwador, il-Bolivia u l-Perù, kif ukoll mal-komunità fil-Perù mas-Soċjetà Missjunarja ta’ San Pawl fil-Perù. Kellhom joħolqu tip ta’ pjan imfassal minn qabel B’kurżità fuqi u minn dak li immaġinajt, bsart li għal sena sħiħa barra minn Malta, kellhom joħolqu xi tip ta’ pjan imfassal minn qabel. Ħallejt f’idejhom sabiex spjegawli kif żvolġew il-pjanijiet tagħhom. "It-tnejn li aħna indipendentament kienet il-ħolma tagħna li nagħmlu esperjenza fit-tul barra minn Malta. Meta ltqajna f’Ġunju 2017 id-diskussjonijiet tagħna mill-ewwel waqgħu fuq l-ivvjaġġar u ddeċidejna li l-ewwel immorru n-Nepal biex naraw kif immorru u naġixxu flimkien waqt safra. Wara n-Nepal iddeċidejna li l-karattri tagħna huma addattati għal flimkien u naħdmu tajjeb bħala tim u għalhekk f’Jannar beda l-ħsieb u l-proċess tal-esperjenza li ninsabu fiha llum. L-ewwel ħsieb kien li mmorru l-Amerka t’Isfel – kontinent li qatt ma żorna qabel. It-tnejn li aħna konna diġà morna postijiet fl-Ewropa u fl-Asja separatament u għalhekk id-deċiżjoni kienet faċli għalina. Għall-bidu konna se mmorru nżuru l-Amerka t’Isfel biss, imma bdejna nsibuha diffiċli nsibu mutur online. Tkellimna ma’ nies barranin li għamlu xi ħaġa simili tagħna u tawna l-parir biex l-Amerka Ċentrali ma naqbżuhiex u li probabilment mill-Istati Uniti nsibuha iktar faċli li nsibu mutur u infatti hekk kien. Domna xhur nitkellmu ma’ nies potenzjali li setgħu jbiegħulna mutur, u wara ħafna evalwazzjonijiet sibna mutur El Paso,Texas li huwa viċin il-fruntiera tal-Messiku. Sadanittant konna nqattgħu ħafna ħin nagħmlu riċerka online, naqraw ħafna kotba, isseħibna ma’ forums u gruppi ta’ nies li għamlu jew qed jagħmlu l-istess avventura, nitkellmu ma’ ħbieb tagħna li marru postijiet fejn xtaqna mmorru aħna u dejjem nieħdu n-noti u noħolqu r-rotta li qed nimxu fuqha bħalissa. Apparti minn hekk l-Amerka Ċentrali u l-Amerka t’Isfel huma postijiet li jikkomunikaw bl-Ispanjol, allura niżżilna application fuq il-mobile biex nitgħallmu l-lingwa li biha qegħdin nikkomunikaw man-nies tal-lokal għax sfortunatament ma tantx issib nies jitkellmu bl-Ingliż. Investejna f’numru ta’ affarijiet tat-teknoloġija, xtrajna affarijiet tal-camping, kif ukoll ippakkjajna l-affarijiet personali tagħna minn qabel biex b’hekk naraw li la ħadna żżejjed u lanqas n-nieqes. L-ispazju fuq mutur huwa limitat ħafna u ridna jkollna kollox imfassal biex meta jsir il-ħin li mmorru jkollna kollox f’postu. Ħadna wkoll it-tilqim li kellna bżonn biex inkunu siguri minn xi mard tal-pajjiżi," spjegawli. Ilkoll konxji mill-fatt li kulħadd jippreferi avventura milli x-xogħol. Fil-każ ta’ Nadia u Ryan żgur għandhom sena ma jitħallsux minħabba din l-avventura. Ridt inkun naf kif qed ikampaw u kif jaħsbu li se jirkupraw lura. "Avventura bħal din tirrikjedi ħafna xogħol u sfidi kuljum biex naslu fid-destinazzjoni li jmiss. Irridu naraw liema fruntieri se nidħlu minnhom, il-karti li hemm bżonn biex nidħlu bla dewmien, riċerka fuq il-lokalitajiet li se ngħaddu minnhom, riċerka fuq postijiet ta’ interess, nitkellmu man-niex tal-lokal biex jagħtuna informazzjoni valida, inniżżlu l-mappa tal-post li jmiss (google maps) manutenzjoni tal-mutur kontinwu, nixtru parts tal-mutur, infittxu l-akkomodazzjonijiet online, nieħdu r-ritratti u footage biex nibdnu videos tajbin – emminna x-xogħol tagħna ma jiqafx. It-tnejn li aħna konna ilna nfaddlu għal esperjenza bħal din u qabel tlaqna għal dan il-vjaġġ aħna ddeċidejna li nagħmlu sena naħdmu overtime u part-time biex infaddlu iktar u nilħqu baġit iktar komdu. Ma konniex interessati li ninvestu f’xi karozza ġdida, xi tieġ, ħwejjeġ ġodda, iżda għamilna moħħna hemm biex ninvestu f’esperjenza li ma ninsew qatt. Aħna għamilna ħafna sagrifiċċji u l-frott li ġbarna qed ingawduh issa. Hawnhekk qed inkampaw billi noqogħdu f’akkomodazzjonijiet irħas ħafna ma’ familji, f’hostels jew f’lukandi rħas, fejn nistgħu mmorru camping, qed nieklu ikel tal-lokal għaliex dawn l-irħas u l-itjeb jew nixtru ikel mis-supermarkets u nsajruh aħna, filwaqt li ma nixtrux souvenirs jew xi rigali li jolqtu l-għajn. Sfortunatament ma nistgħux, lanqas għandna fejn inpoġġuhom. Jekk ikun hemm xi attività li tħajjarna nagħmlu r-riċerka neċessarja biex nagħmluha waħedna u nevitaw li nħallsu l-flus għal xi guides – dejjem fejn possibbli. Ħwejjeg fejn possibbli naħsluhom aħna b’idejna biex innaqqsu l-ispejjeż u nżommu mal-baġit. Wara dan il-vjaġġ m’aħna se nirkupraw xejn lura. Li qed nagħmlu qed nagħmluh għalina, qed noħolqu memorji u stejjer kif aħna b’saħħitna issa. Kif niġu Malta nerġgħu nkomplu naħdmu u nkomplu ħajjitna fejn ħallejnieha," tbissmu jgħiduli. Il-messaġġ finali tagħhom għall-qarrejja tal-gazzetta huwa dan li ġej: "Li tgħallimna matul dawn ix-xhur li ilna hawn huwa li l-postijiet tal-Amerka Ċentrali huma postijiet sbieħ ħafna, siguri u n-nies taz-zokkor dejjem lesti biex jgħinuk; affarijiet li mhux kif dejjem tpinġi l-midja jew xi wħud li jkunu jridu jagħtu parir fuq dak li jkunu semgħu u mhux għax raw u missew b’idejhom dawn il-kulturi. Wieħed sintendi għandu jieħu l-prekawzjonijiet u l-miżuri neċessarji biex jevita r-riskji; affarijiet normali li kieku nagħmlu Malta jew postijiet oħra li nżuru. Għal dawk li jitħajru jagħmlu xi ħaġa simili bħal tagħna l-messaġġ tagħna huwa to go for it, agħmlu riċerka tajba, tkellmu ma’ nies ta’ esperjenza simili u agħmlu kuraġġ u morru – hija esperjenza li żgur li ser tbiddlilkom ħajjitkom għall-aħjar, waqt li taraw u tapprezzaw bil-wisq iktar l-affarijiet ta’ madwarkom u dawk l-affarijiet li mhumiex madwarkom u magħkom. Madanakollu, esperjenza bħal tagħna żgur mhix se tolqot lil kulħadd u l-messaġġ għalikom huwa – Kulħadd għandu ħolma, il-ħajja hija wisq qasira biex ma tiġrux wara l-ħolm u x-xewqat tagħkom. Ix-xogħol u s-sagrifiċċji xi kultant ikunu jidhru kbar u tedjanti biex taslu fejn tixtiequ, iżda meta taslu għal dak il-punt, ir-riżultati u l-emozzjoni jissuperaw kollox. Taqtgħux qalbkom u nawguralkom dak kollu li tixtiequ," temmew din l-intervista Nadia u Ryan.